**Jannik Sinner** (s. 16. elokuuta 2001 San Candido, Italia) on italialainen tennispelaaja. Parhaimmillaan hän on ollut ATP-listalla kaksinpelissä toisena huhtikuussa 2024. Hän on voittanut urallaan kolmetoista ATP-turnausta kaksinpelissä.

Sinner pelasi ATP-turnauksen pääsarjassa ensimmäisen kerran Budapestissä huhtikuussa 2019. Hän pääsi turnauksen pääsarjaan lucky loserina ja eteni toiselle kierrokselle. Toukokuussa hän sai villin kortin Rooman Masters 1000 -turnaukseen, missä voitti avauskierroksella maailmanlistan sijalla 59 olleen Steve Johnsonin. Toisella kierroksella hän hävisi listan sijalla seitsemän olleelle Stéfanos Tsitsipásille. Yhdysvaltain avoimissa Sinner eteni karsinnoista pääsarjaan, missä hävisi avauskierroksella Stanislas Wawrinkalle. Lokakuussa Sinner eteni Antwerpenin turnauksessa välieriin voittaessaan maailmanlistan sijalla 13 olleen Gaël Monfilsin. Vuonna 2019 Sinner voitti nuorille pelaajille suunnatun Next Generation ATP Finals -turnauksen Milanossa ja tienasi sieltä 372 000 Yhdysvaltain dollaria. Kauden aikana Sinner voitti myös kolme ATP-haastajaturnausta. Marraskuussa 2019 hän saavutti ennätyksekseen maailmanlistan sijan 78.

Helmikuussa 2020 Sinner pääsi puolivälieriin Rotterdamin ATP 500 -turnauksessa voitettuaan toisella kierroksella maailmanlistan sijalla kymmenen olleen David Goffinin. Syyskuussa pelatussa Rooman Masters 1000 -turnauksessa hän voitti toisella kierroksella maailmanlistan kuudentena olleen Tsitsipásin. Ranskan avoimissa 2020 Sinner voitti neljännellä kierroksella maailmanlistan seitsemäntenä olleen Alexander Zverevin, kunnes hävisi puolivälierissä maailmanlistan kakkoselle Rafael Nadalille. Kölnin turnauksessa Sinner eteni välieriin, missä hävisi Alexander Zvereville. Ensimmäisen ATP-turnausvoittonsa hän saavutti marraskuussa pelatussa Sofian turnauksessa, missä hän voitti loppuottelussa Vasek Pospisilin.

Kauden 2021 Sinner aloitti Melbournen ATP-turnauksella, missä voitti loppuottelussa Stefano Travaglian. Seuraavalla viikolla pelatussa Australian avoimissa hän hävisi avauskierroksella Denis Shapovalovia vastaan viisieräisen ottelun. Maaliskuussa hän eteni puolivälieriin Marseillessa ja Dubaissa. Miamin Masters 1000 -turnauksessa hän pääsi loppuotteluun, missä hävisi maailmanlistan sijalla 37 olleelle Hubert Hurkaczille.

Elokuussa 2023 Sinner saavutti urallaan ensimmäisen Masters 1000 -turnaus voiton Kanadan avoimissa, jossa hän voitti loppuottelussa Alex de Minaurin luvuin 2–0. Sinner voitti marraskuussa Italian Davis Cup -joukkueen kanssa maailmanmestaruuden, jossa joukkue kohtasi loppuottelussa Australian Davis Cup -joukkueen.

Tammikuussa 2024 Sinner voitti uransa ensimmäisen grand slam -mestaruuden Australian avoimissa. Daniil Medvedev johti loppuottelua kahden erän jälkeen 0–2, kunnes Sinner voitti Australian avointen mestaruuden luvuin 3–2. Helmikuussa Sinner eteni Rotterdamin ATP 500 -turnauksessa loppuotteluun, jossa hän voitti Alex de Minaurin. Turnauksen jälkeen hän nousi maailmanlistan kolmanneksi. Maaliskuussa Sinner voitti uransa toisen Masters 1000 -turnaus voiton Miamissa, jonka jälkeen hän nousi maailmanlistalla toiseksi.

Lähteet
-------

1. 1 2 3 4  Jannik Sinner ATP:n sivuilla (englanniksi)
2. ↑  Puolalaiselle Hurkaczille upea tennistitteli Miamissa – Ruusuvuoren pudottanut Sinner taipui finaalissa, suomalaisen nousu rankinglistalla jatkuu *yle.fi*. Viitattu 5.4.2021.
3. ↑  Italialaistähti valloitti Toronton! – "Merkitsee todella paljon…" *Penkkiurheilu*. Viitattu 28.1.2024.
4. ↑  Italia on tenniksen maailmanmestari vuosimallia 2023 *Penkkiurheilu*. Viitattu 28.1.2024.
5. ↑  Uskomaton nousu! Venäjän tähti kaatui Australian avointen trillerimäisessä finaalissa *Iltasanomat*. Viitattu 28.1.2024.
6. ↑  Sinner continues red-hot run, clinches Rotterdam crown *atptour*. Viitattu 18.2.2024. (englanniksi)
7. ↑  Jannik Sinnerin hurja alkukausi jatkuu – murskavoittoon Miamin finaalissa *Yle*. Viitattu 1.4.2024.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |